หน่วยงานด้านความมั่นคงของไทย อยู่ระหว่างขยายผลตรวจสอบประวัตินักศึกษาไทย ที่ถูกทางการอียิปต์คุมตัว หลังพบหลักฐานเชื่อมโยงกลุ่ม IS
หน่วยงานด้านความมั่นคงของไทย อยู่ระหว่างขยายผลตรวจสอบประวัตินักศึกษาไทย ที่ถูกทางการอียิปต์คุมตัว หลังพบหลักฐานเชื่อมโยงกลุ่ม IS พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ กล่าวถึงกรณีนักศึกษาไทยถูกจับในประเทศอิยิปต์เนื่องจาก พบหลักฐานต้องสงสัยเชื่อมโยงกับกลุ่มผู้ก่อการร้าย IS โดยระบุว่า ส่วนตัว ไม่มีข้อมูลชัดเจนถึงการตั้งข้อหา และรายละเอียดความผิด แต่เชื่อว่า หน่วยงานด้านความมั่นคงของอียิปต์ จับกุมตามข้อมูลด้านการข่าว และหลักฐานที่เชื่อได้ว่า นักศึกษารายนี้ มีส่วนเชื่อมโยงกับการก่อเหตุความรุนแรง ซึ่งขณะนี้ หน่วยงานด้านความมั่นคงของไทย ได้มีการประสานข้อมูลกับทางการอียิปต์แล้ว พร้อมขยายผลว่า นักศึกษารายนี้เกี่ยวข้องกับการไปฝึก เพื่อนำยุทธวิธีกลับมาใช้ก่อเหตุในประเทศไทยหรือไม่ หรือมีส่วนเกี่ยวข้องกับการก่อเหตุในต่างประเทศหรือไม่ รวมทั้ง ตรวจสอบครอบครัว เครือข่าย และญาติของนักศึกษาคนดังกล่าวอย่างละเอียดด้วยเช่นกัน โดยยืนยันว่า ทุกขั้นตอนเป็นไปตามกรอบของกฎหมาย เชื่อว่า จะไม่เป็นน้ำผึ้งหยดเดียว ที่จะทำให้ประเทศไทยถูกมองว่า เกี่ยวข้องกับกลุ่ม IS เพราะไทยไม่ใช่คู่ขัดแย้งกับกลุ่มหรือประเทศใด.........เสียง.........รองโฆษกสำนักงานตำรวจแห่งชาติ ยังกล่าวถึงการเฝ้าระวังบุคคลต้องสงสัยเดินทางเข้าออกประเทศ โดยยืนยันว่า เจ้าหน้าที่ได้มีการเฝ้าระวัง ตรวจสอบ และคัดกรองอย่างต่อเนื่อง เพื่อป้องกันไม่ให้กลุ่มคนร้าย ใช้ประเทศไทยเป็นทางผ่าน และที่ผ่านมา ได้มีการผลักดันกลุ่มบุคคลต้องสงสัย หรือมีประวัติสุ่มเสี่ยงออกนอกประเทศ อีกทั้ง พลตำรวจเอกจักรทิพย์ ชัยจินดา ผู้บัญชาการตำรวจแห่งชาติ ได้สั่งการให้ พลตำรวจเอกสุวัฒน์ แจ้งยอดสุข รองผู้บัญชาการตำรวจแห่งชาติ ฝ่ายความมั่นคง เพิ่มมาตรการเฝ้าระวัง คัดกรองกลุ่มคนต้องสงสัย ที่อาจเกี่ยวข้องกับภัยด้านความมั่นคง เข้าออกประเทศแล้ว